காவல்துறை, மக்களின் நகர்வைத் தடுப்பதற்கு தயாராக இருந்த நிலையில், கடற்கரைச்சாலையில் இருந்து அஞ்சல் அலுவலகம் வழியான ஒருவழிச் சாலையில் பேரணி செல்வதைத் தவிர்த்த மக்கள், பனிமயமாதா கோவில் பின்புற வழியில் செல்ல முடிவு செய்தனர். பனிமய மாதா கோவில் மைதானத்தில் தொடங்கி சிலுவைக் கோயில் பின்புறமாகச் சென்று, பெரியகடைத் தெரு மெயினில் தீயணைப்புச் சாலை மேற்குப் புறமாக முழக்கங்கள் இட்டுக் கொண்டும், முழக்க அட்டைகள் பிடித்துக் கொண்டும் சென்றனர். பேரணி சென்ற வழித்தடத்தில் ஆங்காங்கே இருந்த மக்கள் படிப்படியாகப் பேரணியில் இணையத் தொடங்கினர். தொடர்ந்து மக்கள் கூட்டம் அதிகரித்துள்ளது. சுமார் 30 நிமிடங்களில் சுமார் 2.5 கீ.மீ கடந்த மக்கள் பேரணி அம்பேத்தகர் சிலை அருகில் பாளையங்கோட்டை முதன்மைச் சாலையை அடைந்தது. பேரணியில் பங்கேற்ற மக்களின் உணர்ச்சிப் பூர்வமான ஸ்டெர்லைட் எதிர்ப்பு முழக்கங்கள் பார்வையாளர்களாக இருந்த மக்களையும் ஈர்த்தது. மக்கள் சாரை சாரையாக மையப் பேரணியில் இணையத் தொடங்கினர். பேருந்து நிலையத்தில் இருந்து பாளையங்கோட்டைச் சாலையில் மேற்கு திசை நோக்கி வந்த மக்களும் இப்பேரணியில் இணைந்தனர்.